**„ЗЕЛЕНО БЪДЕЩЕ ПРЕЗ ПРИЗМАТА НА СЪВРЕМЕННОТО ИЗКУСТВО: КРЕАТИВНОСТТА СРЕЩА ЕКОЛОГИЯТА“**

Автори: Даниел Попов, 10.А клас , Дафинка Михайлова Гочева 10.А клас

СУ „Георги Брегов“, гр. Пазарджик, гр. Пазарджик, ул. „Георги Бенковски“ № 20

Имейл адрес на училището: info-1305338@edu.mon.bg

Ръководител: Наталия Йорданова

**Цел на проекта:**

Проектът цели чрез съвременни форми на изкуството да насочи вниманието на обществото към проблемите на глобалните климатични промени и последствията от тях. Чрез изразни средства в областта на визуалното изкуство учениците развиват умения за изразяване на своята позиция и съзнателност по отношение на глобалните екологични проблеми. Те не само предават своята загриженост за околната среда, но и насърчават зрителите да вземат активно участие в опазването на природата.

Проектът включва три творби, които обединяват обща идея под темата „Зелено бъдеще през призмата на съвременното изкуство: Креативността среща екологията“:

**Първа творба: Социален плакат „We have no time – Save the planet“**

**Описание:** Този социален плакат е ръчно нарисуван и изобразява пясъчен часовник, в който Земята бавно потъва в отпадъци. Със своя силен визуален израз и надписа „We have no time – Save the planet“, плакатът цели да напомни на зрителите, че времето за реакция и промяна бързо изтича. Глобалното затопляне, натрупването на отпадъци и пренебрегването на екологичните проблеми са представени символично като процес, който ни води към саморазрушение, ако не предприемем действия. Това произведение е самостоятелна творба на един от учениците, но отразява общото послание на проекта.

**Разположение:** Плакатът ще бъде разположен в централна градска зона, където ще привлече вниманието на минаващите хора и ще ги провокира да се замислят за своето отношение към околната среда и спешността на проблема.

**Втора творба: Арт инсталация „Пазете природата“**

Описание: Тази арт инсталация е създадена чрез техника на мозайка, като е използван основно рециклиран материал – пластмасови капачки в различни цветове. Творбата изобразява птица, символизираща чистата и девствена природа, която е застрашена от замърсяването с пластмасови отпадъци. Посланието на инсталацията е, че дори от отпадъци може да се създаде нещо красиво и вдъхновяващо. Чрез използването на пластмасови капачки се подчертава възможността и нуждата от рециклиране и повторна употреба на материалите. По този начин инсталацията отправя апел към хората да преосмислят връзката си с природата и своето влияние върху нея.

**Цел:** Творбата илюстрира концепцията за устойчиво мислене и действия, които могат да се постигнат чрез творческа рециклираща дейност. Птицата олицетворява желанието на учениците да вдъхнат живот на иначе безполезните отпадъци и така да привлекат внимание към значимостта на природата и опазването на околната среда.

**Разположение:** Инсталацията ще бъде поставена в оживена градска зона, където хората ще могат да я видят и да се замислят за красотата на природата и необходимостта да я защитаваме от замърсяване и безразсъдно изхвърляне на отпадъци.

**Трета творба: Интерактивна арт инсталация „Екологията в ръцете ни“**

**Описание:** Тази инсталация е колективно творчество, създадено съвместно от нас и всички хора, които ще изберат да участват в проекта. Основата на инсталацията представлява огромна фигура на дърво, направена от рециклирани материали и картон, ще има малки кашпи, в които ще има различни отпадъци. Отстрани на дървото ще има контейнери за разделно събиране на отпадъци. Всеки участник ще може да избере в коя кашпа да постави растение, като преди това ще извади отпадъка от кашпата и ще го изхвърли в съответния контейнер. Когато всички кашпи са запълнени със зелени растения инсталацията ще се превърне в една истинска зелена магия, която да пречиства въздуха. Всеки участник внася личен принос към визията на дървото, символизирайки съвместния принос към опазването на природата.

**Цели:** Интерактивният елемент на инсталацията насърчава социална ангажираност и създава усещане за общност. Творбата подчертава значението на съвместните усилия и ни напомня, че опазването на околната среда е отговорност на всички. Когато хората добавят своето послание или елемент - те стават съпричастни към мисията за постигане на едно зелено и устойчиво бъдеще.

Чрез тази инсталация се постигат няколко важни цели:

1. Хората стават активни в промяната, а не пасивни наблюдатели;

2. Насочва се вниманието към разделното събиране на отпадъци, рециклирането и повторното използване на материала;

3. Използване на базирани на природата решения - създаване на органичен пречиствател на въздуха в затворено или отворено пространство.

Инсталация може да бъде реализирана в огромни размери и колкото зелената площ е по-голяма, толкова въздухът ще бъде по-чист.

**Разположение:** Инсталацията ще бъде разположена в обществена сграда, където ще има достъп за много хора и ще провокира повече участие. Чрез тази активност зрителите стават част от творческия процес и така съпреживяват идеята за лична и колективна отговорност към природата.

**Връзка с Green Comp:**

Проектът е съобразен с Европейската рамка за екологична компетентност (Green Comp) и подкрепя развитието на умения за екологична осведоменост и ангажираност чрез следните ключови направления:

**Знания и разбиране за екологичните процеси и проблеми** – Чрез визуалните послания и символи, като пясъчния часовник и птицата, учениците представят своето осъзнаване на важността на проблемите, свързани с климатичните промени и замърсяването.

**Положителни нагласи и ценности за устойчиво развитие** – Творческите дейности в проекта насърчават уважение към природата и отговорност към опазването на околната среда.

**Умения за устойчиво поведение и действие** – Чрез интерактивната инсталация проектът насърчава хората да участват и да се почувстват съпричастни към природозащитните каузи, като така развива умения за сътрудничество и активна екологична гражданска позиция.

Проектът „Зелено бъдеще през призмата на съвременното изкуство: Креативността среща екологията“ е нашият начин да изразим екологичната ангажираност на младите хора. Чрез социалния плакат, арт инсталацията и интерактивната арт инсталация искаме да покажем нашата загриженост за бъдещето на планетата и да вдъхновим обществото за действия, насочени към опазване на околната среда. Вярваме, че креативността може да бъде сила за положителна промяна и искаме да напомним на всички, че грижата за природата е колективна отговорност.